*Členovia rodiny sa na požeh­nanie pripravia vnútorným úmyslom, je vhodné, aby aj oblečenie napomáhalo vydvihnúť význam chvíle. Zhromaždia sa na jednom mies­te, na stôl posta­via zažatú sviecu a kríž (ak visí na stene, nemusí sa dá­vať dole), nádobu so svätenou vodou, krie­du a ak je, aj zrnká tymiánu s nádobkou na rozžeravený uhlík . Modlitbu požehnania vedie (ak je to možné) otec. Sa­motný obrad môže začať spoločným spevom niektorej z vianočných ko­lied.*

O: V mene, Otca i Syna i Ducha Sväté­ho.- Amen.

**O: Pokoj nášmu domu a všetkým, čo v ňom bývame. –** I s duchom tvojím.

**O:** Počúvajme slová sv. Evanjelia podľa Matúša (Mt 2, 1-12):

**„Keď sa za čias kráľa Herodesa v judejskom Betleheme narodil Ježiš, prišli do Jeruzalema mudrci od vý­chodu. A hľa hviezda, ktorú videli na východe, išla pred nimi, až sa zastavila nad miestom, kde bolo dieťa. Ako zba­dali hviezdu, nesmierne sa zaradovali. Vošli do domu a uvideli dieťa s Máriou, jeho matkou, padli na zem a klaňali sa mu. Potom otvorili svoje pokladnice a dali mu dary: zlato, kadidlo a myrhu.“**

Chvíľa ticha

**O: S radosťou za dar Božieho Syna ve­lebme nášho Spasiteľa a prednesme mu svoje prosby: *prečíta niekto z rodiny***

**1.** Pane Ježišu, Boží Syn, žil si s nami ako človek, aby sme sa my mohli stať Božími deťmi, daj, aby sme boli dobré deti nášho dobrého Boha.

**2.** Pane Ježišu, ty si sa v nazaretskej rodi­ne vzmáhal v múdrosti a bol si v obľube u Boha i ľudí, daj, aby otcovia a matky boli prvými učiteľmi a svedkami viery pre svo­je deti.

**3.** Pane Ježišu, Kráľ pokoja, ty si nám pri­niesol svoj pokoj, daj, aby všetci, čo v tom­to dome bývajú, tešili sa zdraviu i pokoju a žili v láske a svornosti a boli ti za všet­ko vďační.

**4.** Pane Ježišu, priniesol si radostnú zvesť trpiacim a chudobným a uzdravoval si po­korných srdcom, chráň nás od prílišných starostí a otvor naše srdce pre trpiacich a núdznych.

**5.** Pane Ježišu, Život veriacich, ty si prijal Má­riu a Jozefa k sebe do nebeskej vlasti, prijmi aj zosnulých z našej rodiny *(možno spome­núť aj mená)* medzi svojich spravodlivých v nebi.

**O: A teraz sa spolu modlime, ako nás na­učil náš Pán, Ježiš Kristus: Otče náš, …**

**O: Ako znamenie vzájomnej lásky, úcty a pokoja, dajme si znak pokoja.** Pokoj a bratská láska nech je medzi nami.

**O: Prosme teraz spoločne Pannu Máriu o pomoc a ochranu: Zdravas, Mária… *alebo*  Pod tvoju ochranu sa utiekame …**

*Modlitba požehnania:* **Všemohúci Bože a Otče, ty si nás v krste prijal za svoje deti a urobil si nás bratmi a sestrami tvojho Syna; posilňuj naše spoločenstvo s ním a daj, aby sme v našej rodine žili vo svor­nosti a láske. Bože, ochraňuj náš dom pred zlom a hriechom, požehnávaj ho i všetkých, čo v ňom bývajú, aby sme ti ako domáca cirkev prinášali duchov­né obete: zlato lásky, myrhu utrpenia a kadidlo modlitby. Skrze Krista, nášho Pána. Amen.**

*Otec/matka pokropí svätenou vodou prí­tomných i celý dom, pričom povie:* **Táto požehnaná voda nech nám pripome­nie náš krst i Ježiša Krista, nášho Spa­siteľa, ktorý nás vykúpil svojím krížom a zmŕtvychvstaním.**

*Na horné veraje dvier kriedou napíše:* ***20 – C + M + B – 20****, čo znamená* ***C****hristus* ***M****ansionem* ***B****enedicat (Kristus nech po­žehná náš príbytok) uprostred číslic kalendárneho roka.*

**O: Dnes prišla spása do nášho domu. Po­koj a požehnanie nech spočíva na ňom a nech napĺňa všetkých nás.**

**O: V mene Otca i Syna i Ducha Sväté­ho.** Amen.